Document ID: /roh_data/filtered/fineweb-2-filterrobots_roh.jsonl.gz/20407

Mirs e saivs als cunfins n’èn betg mo in tema en ils Stadis Unids da l’America. Er en Svizra datti talas pretensiuns.
Be paucs sur il cunfin verd
Il cusseglier naziunal grischun Heinz Brand aveva dumandà il Cussegl federal, sch'i dettia plans per ina tala saiv da cunfin en la regiun da Chiasso e sche betg, schebain il Cussegl federal vegnia a far tals plans proximamain. Blers pajais en l’Europa hajan cumenzà a construir talas saivs da cunfin per proteger il pajais, scriva Brand en sia interpellaziun al Cussegl federal.
En sia resposta punctuescha il Cussegl federal che la gronda part dals migrants arrivian en Svizra cun il tren. Radund 85% da tuttas persuna entradas illegalmain en il Tessin vegnan tschiffadas a la staziun a Chiasso. Al cunfin verd hajan ins schizunt durant il temp da grondas fullas da migrants be tschiffà paucas persunas.
Situaziun giuridica nunclera
Ultra da cameras sper sendas nizzegia la guardia da cunfin er dronas e helicopters per identifitgar migrants al cunfin verd. Ina saiv da cunfin fiss in mez fitg char per reducir anc pli fitg la migraziun illegala.
Brand aveva er fatg dumondas areguard la situaziun giuridica. Qua ha il Cussegl federal respundì ch’i na dettia naginas cleras reglamentaziuns per la construcziun d’implants da protecziun dal cunfin.
RR novitads 17:00